Գիտնականները պարզել են, թե ինչպես են ընկույզներն ազդում սրտամկանի վրա - Լուրեր Հայաստանից - Թերթ.am
11:08 • 18.04.18
Շվեդ բժիշկները եկել են այն եզրահանգման, որ պարբերաբար ընկուզեղեն օգտագործելը նվազեցնում է սրտանոթային հիվանդությունների առաջացման հավանականությունը: Այս մասին գրում է EurekAlert-ը:
Ուսումնասիրություններին մասնակցել է Շվեդիայի 60 հազար բնակիչ (45-83 տարեկան): Կամավորները ներկայացրել են իրենց կենսակերպն ու սննդային նախասիրությունները, որից հետո գիտնականները 17 տարի հետևել են նրանց առողջական վիճակին:
Հետազոտության ընթացքում գրանցվել է սրտի նոպայի 4983 դեպք, որոնցից 917 մահացու են եղել: Բացի այդ, նաև գրանցվել է սրտային անբավարարության 3160 դեպք և շողացող առիթմիայի 7550 դեպք:
Գիտնականները պարզել են, որ ընկուզեղենի սիրահարների մոտ սրտային անբավարարության առաջացման հավանականությունը նվազում է 20%-ով: Անգամ ամսական 1-3 անգամ ընկույզ օգտագործելու դեպքում շողացող առիթմիայի հավանականությունը նվազում է 12-18%-ով:
Մասնագետների խոսքով՝ նման օգտակարությունը պայմանավորված է նրանով, որ ընկույզները առողջարար ճարպերի, հանքանյութերի ու հակաօքսիդանտների հարուստ աղբյուր են, իսկ այդ տարրերը դրական ազդեցություն են ունենում սրտանոթային համակարգի վրա: